હરણી અને તેના અપક્વગર્ભનો તડફડાટ અને મૃત્યુના કરુણ દ્રશ્યને નિહાળીને ક્રુર અને ઘાતકી હૃદયવાળા વશિષ્ટ તાપસના હૃદયની આકરીભૂમિ પર પણ કરુણા અને વાત્સલ્યના અંકુર ફૂટી નીકળ્યા. એક તરફ તેના હૈયામાં પશ્ચાતાપના ઝરણાં ઉભરાયા તો બીજી તરફ ચારેબાજુ જનમેદનીમાં તે અત્યંત તિરસ્કારને પાત્ર બન્યા. બાળ અને સ્ત્રી ઘટકના બિરુદથી સૌ તેના પ્રત્યે જે દ્વેષભાવની વર્ષા વરસાવી રહ્યા હતા. તેમાં આ પ્રસંગથી વધારો થયો. પોતે કરેલા પાપકર્મના પસ્તાવાથી ભીના થયેલા હૈયાવાળા વશિષ્ટમુનિ પોતાના સર્વકર્મમળનું પ્રક્ષાલન કરવાના શુભાશયથી પર્ણકુટીર અને તે ગામનો ત્યાગ કરી વિવિધ તીર્થયાત્રાર્થે ચાલી નીકળ્યા.